Seg taggara n yiseggasen n tmanyin ar ass-a, timetti tunaf ciṭ ɣef tesqamut n taddart imi i d-nulfan wassaɣennniḍen gar yimezdaɣ akked yikabaren n tsertit. Ladɣa imi mgaradent tmuɣliwin gar wahilen isertanen. Ula deg yiseggasen-nni n rrebrab, xas akken yella leḥris, meɛna ur ṣsawḍen ara yimezdaɣ ad fernen tikti yedduklen mgal rrebrab, ɣef wakken i aɣ-d-yenna yiwen uselmad i yessnen akken ilaq timetti-a imi yexdem, yakan, tazrewt d unadi fell-as. Acerrig ikemmel deg yiseggasen-nni yimezwura n 2000 deg temsalt-nni n leɛrac. Taggara-a, d ugurnniḍen i d-yennulfan. Acu kan, akken yebɣu yili lḥal, imezdaɣ n tqerbust ur brin ara i ṭṭbel deg waman. Xas ulamma sḥasfen ciṭ akka ɣef tesqamut n taddart meɛna lecɣal ddan akken iwulen : xelqen-d tiseqquma n yiḍwaren i d-yelhan s yisenfar-nsen akked wassaɣen i d-yettilin akked uselway n tɣiwant. Ma nefka-d kan yiwen umedya gar yisenfar, ad naf yiwen uḍwar yebna tala deg tama-ines mebla ma yessuter kra deg tesqamut n taddart neɣ deg tɣiwant. Xas llant tmuɣliwin yemgaraden, ahat d ayen yelhan deg tugdut, meɛna imezdaɣ mazal ṭṭfen deg leɛwayen-nsen. Ass-nni mi d-nɛedda syin, dɣa, i nufa lewɛadi deg taddart. Mi nesteqsa ɣef wansi i dyekka wučči-agi akk, yenna-d Mass Arfik Yahmi : ‘’yal lǧemɛa, nessufuɣ-d lewɛadi. Ulac d acu yecban leɛwayed n leqbayel’’.